
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  4 iunie 2007               

Pl-x  411 /2007                      


A V I Z
                asupra propunerii legislative pentru modificarea şi completarea

             Legii nr.7/2006 privind statutul funcţionarului public parlamentar

              În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.7/2006 privind statutul funcţionarului public parlamentar, iniţiată de domnii deputaţi Titu Nicolae Gheorghiof – PNL şi Karoly Kerekeş – UDMR, trimisă cu adresa nr. Pl-x  411 din 28 mai  2007  şi înregistrată cu nr.31/656 din 29 mai 2007.
În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
               Senatul, în calitate de primă Cameră sesizată, a respins propunerea legislativă, în şedinţa din 23 mai 2007.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus, în şedinţa din 4 iunie 2007.

               Membrii comisiei au examinat propunerea legislativă supusă avizării, expunerea de motive, avizul favorabil, cu  observaţii şi propuneri, al Consiliului Legislativ, nr.1600 din 27.11.2006 şi punctul de vedere al Guvernului trimis cu adresa nr.3712 din 07.12.2006, prin care nu susţine adoptarea acestei iniţiative legislative.
                Propunerea legislativă are ca obiect de reglementare modificarea şi completarea unor dispoziţii din Legea nr.7/2006 privind statutul funcţionarului public parlamentar, prin care se stabilesc situaţiile de incompatibilitate şi interdicţiile funcţionarilor publici parlamentari, condiţiile de vechime minimă în funcţii publice necesare numirii în funcţiile publice de conducere din structurile de specialitate ale Parlamentului,precum şi condiţiile pentru acordarea pensiei de serviciu. 
             Astfel, prin această propunere legislativă se introduce o normă potrivit căreia înalţii funcţionari publici parlamentari precum şi cei care îşi desfăşoară activitatea la Cancelaria Preşedintelui, la grupurile parlamentare şi la cabinetele membrilor Birourilor permanente, pot să favorizeze un partid politic şi să participe la activităţi politice în timpul programului de lucru, fapt ce contravine dispoziţiilor comune în materie prevăzute de Legea nr.188/1999 privind Statutul funcţionarilor publici, care stabileşte fără echivoc, faptul că funcţionarii publici au obligaţia ca în exercitarea atribuţiilor ce le revin să se abţină de la exprimarea sau manifestarea publică a convingerilor lor politice, să nu favorizeze vreun partid politic şi să nu participe la activităţi politice în timpul programului de lucru.

De asemenea, iniţiatorii propun ca funcţionarii publici parlamentari să poată fi desemnaţi să reprezinte sau să participe în calitate de reprezentant, în cadrul organelor de conducere a regiilor autonome sau al societăţilor comerciale din sectorul de stat sau privat.
Se prevede totodată, eliminarea condiţiilor minime de vechime în funcţii publice prevăzută de lege, urmând ca aceasta să se stabilească, fără a se preciza criteriile, de către Biroul permanent, pentru funcţionarii publici parlamentari cu funcţii de conducere şi de către Secretarul general, pentru ceilalţi funcţionari parlamentari.
Se propune modificarea vechimii în structurile Parlamentului pentru obţinerea pensiei de serviciu, precum şi pensionarea potrivit Legii nr.19/2000 privind sistemul de pensii şi alte drepturi de asigurări sociale, cu modificările şi completările ulterioare, fără să se precizeze la care „vârstă de pensie” se face referire (în legea respectivă vârsta de pensionare fiind diferită pentru femei şi bărbaţi), generând totodată confuzie între „vechimea în muncă”, noţiune care nu se mai regăseşte în Legea nr.19/2000 şi „stagiul de cotizare”. Totodată, acordarea dreptului de pensionare, la cerere, înainte de împlinirea vârstei minime de pensionare prevăzută de lege şi acordarea unei pensii de serviciu în alte condiţii decât cele stabilite prin Legea nr.7/2006 şi cu un termen limitat de aplicare, creează un regim discriminatoriu faţă de ceilalţi funcţionari publici parlamentari.
               În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă  a  propunerii legislative, întrucât prin adoptarea soluţiilor propuse s-ar institui un regim preferenţial al unor categorii de funcţionari publici parlamentari faţă de alte categorii de funcţionari publici, cât şi un regim discriminatoriu între diferitele categorii de funcţionari publici parlamentari, încălcându-se astfel principiul constituţional al egalităţii.
               De asemenea, propunerile formulate derogă de la cadrul constituţional şi exced dispoziţiilor comune în materie prevăzute de Legea nr.188/1999 privind Statutul funcţionarilor publici, care stabileşte fără echivoc, faptul că funcţionarii publici au obligaţia ca în exercitarea atribuţiilor ce le revin să se abţină de la exprimarea sau manifestarea publică a convingerilor lor politice, să nu favorizeze vreun partid politic şi să nu participe la activităţi politice în timpul programului de lucru.
              Curtea Constituţională, în deplin acord cu jurisprudenţa Curţii Europene a Drepturilor Omului, s-a pronunţat în mod constant, în sensul că orice diferenţă de tratament făcută de stat între persoane aflate în situaţii similare, trebuie să-şi găsească o justificare obiectivă şi rezonabilă, pentru a nu se aduce atingere principiului nediscriminării, menţionat în Convenţia pentru apărarea drepturilor omului şi a libertăţilor fundamentale.
              În ceea ce priveşte modificarea condiţiilor minime de vechime pentru numirea în funcţiile publice parlamentare, fără stabilirea unor criterii în acest sens, vine în contradicţie cu prevederile art.4 din Legea nr.7/2006, conform cărora „funcţia publică parlamentară este o funcţie publică specifică de carieră.”
              În raport de obiectul şi conţinutul reglementării,  propunerea legislativă  face parte din categoria legilor organice.
                                 PREŞEDINTE,                               SECRETAR,

                                 Sergiu ANDON                              George BĂEŞU
     Consilier,
     C. Păduroiu

